text: Un message as V rois transmist
   Et de par lui savoir leur fist
   K'à I d'aus combatre vorroit
   Le quel que il miex lor plairoit,
   Ou au plus vaillant de lor gent
   Cors à cors, et par tel couvent
   Que, se cil à cui combatroit
   Par ses armes le conqueroit,
   K'Espaigne lairoit à tous jours
   Ne mais n'i seroit ses retours ;
   Et, se cil est par lui conquis,
   Qu'il voisent fors de son pays.
   Ce pour quoi tel chose manda,
   Ce fu pour la pitié qu'il a
   De sa gent qu'il voit essillier,
   Ne n'a povoir del adrecier;
   Car moult avoient grant povoir
   Cil V roi, ce sachiez de voir.
  